CK บวก 1.75% หลังเซ็นรับงานเพิ่มจากโครงการไซยะบุรี มูลค่า 1.9 หมื่นลบ.
CK ปรับขึ้น 1.75% หลังเซ็นรับงานเพิ่มจากโครงการไซยะบุรี มูลค่า 1.9 หมื่นล้านบาท ณ เวลา 11.01 น. ขยับขึ้น 1.75% มาอยู่ที่ 29 บาท เพิ่มขึ้น 0.50 บาท มูลค่าซื้อขาย 282.64 ล้านบาท โดยบล.เอเชีย เวลท์ แนะนำ"ซื้อ" ราคาเป้าหมาย 32.50 บาท
7 ก.ค. 2559

ผู้สื่อข่าวรายงานว่า ราคาหุ้นบริษัทช.การช่าง จำกัด (มหาชน) หรือ CK ณ เวลา 11.01 น. ปรับขึ้น 1.75% มาอยู่ที่ 29 บาท เพิ่มขึ้น 0.50 บาท มูลค่าซื้อขาย 282.64 ลบ. 
โดยบล.กสิกรไทย ระบุในบทวิเคราะห์ฯว่า กลุ่มรับเหมาฯ ยังคงเดินหน้าปรับขึ้นต่อเนื่องโดยวันนี้บริษัทช.การช่าง จำกัด (มหาชน) CK มีประเด็นบวกจากการเซ็นสัญญางานก่อสร้างเพิ่มเติมโครงการไซยะบุรี มูลค่ารวม 19,400 ล้านบาท ซึ่งจะทำให้ Backlog ขยับมาเกิน 90,000 ล้านบาท ซึ่งโครงการไซยะบุรี ได้ดำเนินการก่อสร้างไปแล้ว 14,000 ล้านบาท เมื่อมีการเซ็นสัญญาจะทำให้ CK สามารถรับรู้รายได้มาทันทีราว 12,000 ล้านบาท 
ด้านบล.โกลเบล็ก แนะนำหุ้น CK ราคาพื้นฐาน 32 บาท เนื่องจากได้ลงนามสัญญางานเพิ่มโครงการไซยะบุรีในลาว มูลค่า 19,400 ล้านบาท ส่งผลให้ในไตรมาส 3 ผลประกอบการจะสูงที่สุดในปีนี้ อีกทั้งจะมีการขายซองประมูลรถไฟฟ้าสายสีส้มราว 15 ก.ค.นี้ซึ่งบริษัทพร้อมเข้าร่วมประมูล
นอกจากนี้งานภาครัฐก็มีความคืบหน้ามากขึ้นทั้งโครงการรถไฟฟ้าสายสีชมพู สายสีเหลือง และสายสีส้ม รถไฟทางคู่ประจวบฯ-ชุมพร มาบกะเบา-ถนนจิระ และนครปฐม-หัวหินมูลค่ารวมกว่า 200,000 ล้านบาท
ส่วนบล.เอเชีย เวลท์ แนะ”ซื้อ”หุ้น CK หลังบริษัทแจ้งการลงนามในสัญญาก่อสร้างโครงการ เขื่อนไซยะบุรีไฟฟ้าพลังน้ำในประเทศลาว (ส่วนเพิ่ม) มูลค่าสัญญารวม 19,400 ล้านบาท จะช่วยให้ CK เพิ่ม Backlog เข้ามา และรายได้ 80% -90% ของงานเฟส  1 จะถูกรับรู้ในครึ่งหลังของปี 2559 ส่งผลให้รายได้ในปี 2559 ของบริษัทเพิ่มเป็น 47,059 ล้านบาท เพิ่มขึ้น 35% จากช่วงเดียวกันของปีก่อน และกำไรจากการดำเนินงานตามปกติโตขึ้น 1,044% เป็น 2,079 ล้านบาท เป็นไปตามที่คาด พร้อมให้ราคาเป้าหมาย 32.50 บาท